Autoralli MM-sarjas võivad peagi oodata ees muudatused, mis puudutavad ka Ott Tänaku ja Toyota meeskonna tegemisi.

Kui rahvusvahelise autospordiliidu mootorispordi nõukogu kinnitab 12. oktoobril WRC ettepanekud, väheneb näiteks Jyväskyläs resideeruva Toyota püsiv testimisala.

Kui seni võis Toyota kasutada testimiseks üsna suurt piirkonda, siis uute nõuete kohaselt tuleb arendustöid teostada tehasekompleksist vaid kümne kilomeetri raadiuses.

Lisaks väheneb testipäevade arv 55-lt 42-ni - ettepanek, millele Toyota oli vastu.

Samuti väheneb ka MM-etappidel töötavate mehaanikute hulk. Kui seni said kolme autoga tiimide puhul aidata 12 mehaanikut ja kahe auto puhul kaheksa, siis plaani kohaselt vähendatakse nende hulka vastavalt kaheksale ja kuuele.